Mediametka

Mediametka ry (aiemmin muun muassa Mediakasvatuskeskus Metka ry), on suomalainen mediakasvatusta ja audiovisuaalista kulttuuria edistävä asiantuntijajärjestö. Valtakunnallisesti toimiva järjestö tarjoaa mediakasvatusta ja -opetusta ja keskittyy liikkuvaan kuvaan.

Historia

Suomen Lastenelokuvakeskus 1958–1967 
Mediametka perustettiin nimellä Suomen Lastenelokuvakeskus Mannerheimin Lastensuojeluliiton yhteyteen vuonna 1958.

Elokuva- ja televisiokasvatuksen keskus 1968–2004 
Vuonna 1968 nimeksi vaihtui Elokuva- ja televisiokasvatuksen keskus, ETKK.

Vuonna 1977 alettiin julkaista lasten- ja nuorten mediakulttuuria esittelevää Peili-lehteä, aluksi nimellä "Sinä minä me". 

Vuonna 1990 Elokuva- ja televisiokasvatuksen keskus alkoi toimia Suomen elokuvasäätiön alaisuudessa. ETKK:n 25 jäsenjärjestöä kokosivat yhteen varhaisnuorisoon, kasvatukseen tai elokuviin keskittyviä ammattilaisia sekä opettajia. Keskuksen tehtäviä olivat "liikkuvan kuvan peruskoulutus, kokeilu- ja tutkimustyö, elokuvavalikoimien kokoaminen ja levitys, tiedotus- ja julkaisutoiminta, nuorten harrastajien ja heidän ohjaajiensa koulutus, kansainvälinen yhteistyö ja neuvonta."

Mediakasvatuskeskus Metka 2005–2021 
Vuonna 2005 yhdistyksen nimi muuttui muotoon Mediakasvatuskeskus Metka ry.

Metkan 50-vuotisjuhlaa vietettiin Jukka-Pekka Valkeapään esikoiselokuvan Muukalainen Suomen ensi-illassa.

Vuonna 2010 Metka järjesti Helsingissä ja viidessä muussa kaupungissa projektin, jossa maahanmuuttajanuoret tekivät elokuvia itsestään.

Peilin viimeinen numero julkaistiin vuonna 2012. Toiminnanjohtaja Tuija Westerholm kertoi tilausmäärien vähentyneen jo useita vuosia.

Mediametka 2022– 
Vuonna 2022 yhdistyksen uudeksi nimeksi tuli Mediametka.

Organisaatio 
Mediametka ry:n toiminnanjohtaja on Jenni Koski. Yhdistyksen jäseniä vuonna 2023 olivat Aikakausmedia, Finlandssvenskt Filmcentrum, Kuvataideopettajat Kuvis ry, Lasten ja nuorten taidekeskuksen säätiö, Oulun Elokuvakeskus ry, Pirkanmaan elokuvakeskus PEK ry, Päijät-Hämeen elokuvakeskus ry (PHEK), Suomen Kirjastoseura, Suomen Luokanopettajat ry ja Äidinkielen opettajain liitto ÄOL.

Mediametka saa tukea Opetus- ja kulttuuriministeriöltä.

Toiminta 

Mediametka on keskittynyt kaikenikäisten ihmisten mediataitojen ja luovuuden kehittämiseen. Se järjestää myös elokuvakulttuuritoimintaa ja on mukana käytännön mediakasvatustyössä ja audiovisuaalisen kulttuurin tukemisessa.

Mediametka julkaisee "Mediametkaa!"-oppimateriaalisarjaa. Aeimmin yhdistys julkaisi Peili-lehteä.

Tapahtumat 

Yhdistys järjestää erilaisia tapahtumia ja koulutuksia. Esimerkiksi Ison Pajan seminaaria alettiin järjestää vuonna 1999, vuodesta 2019 lähtien nimellä Oivallus-seminaari. Northern Script -käsikirjoitustapahtumaa taas on järjestetty vuodesta 2017.

Minun elokuvani 

Mediametka on järjestänyt Minun elokuvani -koulutustapahtumaa vuodesta 1989 lähtien. Alle 25-vuotiaille suunnattuun tapahtumaan lähetettiin vuonna 2007 yli 350 elokuvaa ja seuraavana vuonna yli 200 elokuvaa. Tapahtumakokonaisuuteen kuuluu myös jatkokoulutuskursseja ja elokuvaohjaajien vierailuja kouluille.

Yhteistyöprojektit 
Mediametka tekee yhteistyötä muiden organisaatioiden kanssa. Esimerkiksi vuonna 2009 se järjesti Helsingin kaupunginorkesterin kanssa Harry Potter -työpajoja, joissa ruoholahtelaiset lapset toteuttivat videoita Finlandia-talossa järjestettyyn Harry Potter -elokuvamusiikkikonserttiin. Vuonna 2021 Mediametka oli rakentamassa Särkänniemeen Pikku Kakkosen Mediamaailman konseptia.

Lähteet

Aiheesta muualla 
Mediametkan verkkosivusto
Minun elokuvani -sivusto

Suomalaiset järjestöt